**Vzor a príklad na popis húb pri spoločných vychádzkach, mapovaní výskytu a pri pomoci k spracovaniu príručky pre praktického hubára**

Poznámka: nasledujúce údaje zdokladovať na viacerých exemplároch (vo všetkých vývojových fázach)

I. Hríb zrnitohlúbikový (Boletus erythropus, syn. Boletus miniatoporus)

a) klobúk:

**farba**- gaštanová až tmavo (čierno) hnedá, iba zriedkavo bledšia, vekom a dotykom černie, niekedy je tmavotehlovočervená, inokedy až s kovovosivým nádychom. Farba sa mení v závislosti od miesta výskytu (tieň, slnko, podložie) a od zrážok či vlhkosti prostredia (sucho, vlhko, pri potoku, suchšie stanovisko)

**pokožka –** v mladosti zamatová, jemne plstnatá, matná, suchá, iba za vlhka trochu lepkavá, v starobe lisá.

**tvar** – za mlada polguľovitý, väčšinou pravidelný, neskôr polguľovito klenutý, potom plocho rozprestretý až vankúšovito rozložený

**konzistencia** – pevný , mäsitý

**veľkosť** (priemer) – 50-200mm

b) rúrky:

**farba** – póry (ústia rúrok) zamladi žlté, žltkasto olivové, zakrátko oranžové, nacho až tmavokrvavočervené, po dotyku alebo stlačení sa sfarbujú do zelenomodra

* rúrky najprv žlté, neskôr žltozelené, na reze hneď modrejú

**výška** - 10-30mm

**tvar** – za mladi vyklenuté dovnútra, v dospelosti vyklenuté von, stále drobné a okrúhle

**pripojenie k hlúbiku** – vykrojené

c) hlúbik: centrálny , ľahko oddeliteľný od klobúka

**farba** - žltý podklad je pokrytý malými červenými zrnitými vločkami, nikdy nie je sieťovaný, veľmi citlivý na tlak, dotknuté miesta modro zelenajú, na vrchole žltý, v strede červeno plstnato vločkatý, na báze olivový, trocha plstnatý

**tvar** – zamladi bruškatý, neskôr (zriedkavejšie) valcovitý, alebo mierne kyjakovitý

**výšk**a – 50-150mm

**hrúbka** – 20-40mm

d) dužina:

**farba** – sýtožltá, na reze hneď intenzívne modrie, ale po dlhšej chvíli bledne a zostáva špinavo sivožltá

**konzistencia** – veľmi kompaktná a tuhá

**chuť** – mierna (jemná)

**vôňa** – príjemná, nenápadná (nevýrazná)

e) výtrusný prach: olivovohnedý až tmavoolivový (zistiť doma na dospelej plodnici)

f) výskyt a rozšírenie: (vy uvediete len presné miesto nálezu s popisom okolia)

od mája do novembra (najmä VIII – IX) najčastejšie v ihličnatých lesoch (najmä pod jedľami a smrekmi), ale možné ho nájsť aj v listnatých lesoch. Rastie na nevápenatých kyslých pôdach, v horských a podhorských oblastiach je hojnejší ako v nížinách.

g) použitie: jedlý (dôležitá je dlhšia tepelná úprava približne 30 min.)

 II. Muchotrávka pošvatá (Amanita vaginata)

Poznámka: má viac farebných odrôd (biela, olivová, škvrnitá)

1. klobúk:

**tvar –** spočiatku vajcovitý až parabolový, za mladi zvoncovitý , neskôr klenutý, napokon plochý až mierne preliačený s malým tupým hrboľom

**farba** – sivá, sivohnedá

**povrch** – hladký, za vlhka lesklý, niekedy s 1-2 zdrapmi belavej plachtičky, ktorá v prvom štádiu obaľuje celú plodnicu

**okraj** – výrazne vrúbkovaný (ryhovaný)

**veľkosť** (priemer) – vo vajcovitom až parabolovom tvare 25-35mm, v dospelosti 30-90mm (až 120mm)

1. lupene:

**farba** – biela

**výška** – pomerne vysoké 8-14 mm

**pripojenie na hlúbik** – voľné

**typ** – husté, na ostrí trochu vločkaté

**tvar** – bruškaté

1. hlúbik:

**spôsob napojenia na klobúk -**  centrálny

**prsteň** – nemá prsteň

**oddeliteľnosť od klobúka** - ?

**farba** – belavá (sprvu býva belavá neskôr sivá, pokrytá drobnými alebo väčšími šupinatými vločkami)

**tvar** – zamladi krátky a veľmi hrubý, v dospelosti sa výrazne zoštíhľuje a predlžuje, nadobúda valcovitý tvar, smerom k vrcholu sa postupne zužuje, dole je nenápadne rozšírený

**konzistencia** – zamladi plný, neskôr v strede vatovitý, v dospelosti rúrkovito dutý

**povrch** – takmer hladký

**báza** – je zasadená v bielej pošve so sivými škvrnami, je zrastená so spodnou , viacmenej valcovitou časťou pošvy, horná časť pošvy je voľná, odsadená, kalichovito rozšírená , belavá či sivastá, zriedka s hrdzavými či plavými škvrnami

**výška** – 80-120mm (až 180mm)

**hrúbka** - 7-10mm (až 15mm)

1. dužina:

**farba –** na reze biela (pod pokožkou na klobúku trocha sivastá)

**konzistencia –** krehká, drobivá, tenko mäsitá (ťažko sa prenáša)

**vôňa –** nevýrazná (bez vône)

**chuť –** jemná (s orieškovou príchuťou, niekedy trocha zemitej príchute)

1. výtrusný prach: biely
2. výskyt a rozšírenie:

(koniec mája) jún až september, výnimočne a november, rastie v ihličnatých ,listnatých a zmiešaných lesoch, najmä pod smrekmi a bukmi. Je to veľmi rozšírená huba, rastie jednotlivo alebo v malých skupinách (najviac koncom augusta a v septembri). Vyskytuje sa v nížinnom až vysokohorskom vegetačnom stupni (od 200 do 800 m nad morom hojne). Rstie na kyslých pôdach.

1. použitie (využitie)

Po dôkladnej tepelnej úprave jedlá a chutná (za surova je mierne jedovatá). Možno ju použiť do všetkých hubových jedál, najmä do zmesí, ktoré zjemňuje. Je veľmi dobre stráviteľná.

*Pre potreby klubu stačí v bode f) uviesť len miesto, dátum a približnú nadmorskú výšku s popisom okolia nálezu, v bode g) stačí uviesť len jedlá, nejedlá, jedovatá*

*Všetky jedlé muchotrávky typu muchotrávky pošvatej (chrastavá, plavohnedá, striebristá, battarová, hrubopošvatá, hnedá, sivopošvatá, maireova, jelšová, nelesná, žltooranžová, červenohnedá, gaštanovohnedá, umbrovožltá a pod.) majú spoločné charakteristické znaky, ktoré ich odlišujú od jedovatých muchotrávok:*

* *nemajú hľuzovitú bázu*
* *hlúbik je bez prsteňa (nemajú previsnutý prsteň)*
* *tvar klobúka je zamladi zvoncovitý, neskôr klenutý, v dospelosti plochý a vždy s tupým hrboľom*
* *zachovaná blanitá pošva (mimo hrubopošvatej, ktorá má hrubú pošvu)*
* *okraj klobúka je vždy výrazne ryhovaný*